arnastofnun/IGC-2024 huggingface dataset:
Wolfgang Müller

Wolfgang Müller er þýskur tónlistar- og myndlistarmaður, fæddur í Wolfsborg árið 1957, en búsettur í Berlín frá áttunda áratugnum. Hann var meðal stofnenda hljómsveitarinnar og gjörningalistahópsins Die Tödliche Doris, sem starfaði frá 1980 til 1987. Frá tíunda áratugnum hefur hann fengist mikið við íslensk viðfangsefni í list sinni, meðal annars íslenska þjóðtrú um álfa og huldufólk. Árið 2003 gaf hann út hljómplötuna Mit Wittgenstein in Krisuvik, en innblásturinn að titli plötunnar er ferðalag austurríska heimspekingsins Ludwigs Wittgenstein til Íslands árið 1912.
Listi yfir þjóðgarða í Noregi

Þjóðgarðar í Noregi er 46, þar af eru 39 á meginlandinu sem þekja um 25.000 km² eða 7% lands þar, og 7 á Svalbarða sem þekja 14.500 km² eða 24% lands þar. Fyrsti þjóðgarður landsins var Rondane-þjóðgarðurinn og var stofnaður árið 1962. Sør-Spitsbergen er stærsti þjóðgarðurinn eða 13.286 km² . Stærsti þjóðgarðurinn á meginlandinu er Hardangervidda sem er 3.422 km² .

Þjóðgarðar á meginlandi Noregs

Þjóðgarðar á Svalbarða
MemoQ

memoQ er þýðingaforrit sem keyrir á Microsoft Windows-stýrikerfi. Forritið er þróað af ungverska fyrirtækinu Kilgray Fordítástechnológiai Kft. (Kilgray Translation Technologies). memoQ gefur notendum kost á að nota þýðingaminni og hugtakagrunna og er með innbyggðan vélþýðingarmöguleika ásamt vefviðmóti.
Hnútasmári

Hnútasmári (fræðiheiti: "Trifolium striatum") er einær tegund smára af ertublómaætt. Hann vex í Mið- og Suður-Evrópu.
Brennerskarð

Brennerskarð er fjallaskarð þar sem leið liggur um Alpafjöll á landamærum Ítalíu og Austurríkis. Brennerskarð er ein af aðalleiðunum yfir Austur-Alpa og er lægst allra fjallaskarða á svæðinu. Fjögurra akreina vegur og járnbraut liggja um mitt skarðið frá Bolzano í suðri til Innsbruck í norðri.
Exxon

Exxon var vöruheiti sem fyrirtækið Exxon Corporation notaðist við frá 1973. Exxon Corporation hét áður Standard Oil New Jersey og hafði notast við Esso-vörumerkið (S.O. = Standard Oil) þótt aðrir arftakar Standard Oil Company, sem var leyst upp árið 1911, mótmæltu því. Í ríkjum þar sem notkun Esso var bönnuð notaði fyrirtækið vörumerkin Enco eða Humble. Þann 1. janúar 1973 tók Exxon-vörumerkið við af öllum þremur innan Bandaríkjanna en Esso var áfram notað utanlands.

Árið 1989 flutti fyrirtækið höfuðstöðvar sínar frá New York-borg til Irving í Texas og seldi Exxon-bygginguna og Rockefeller Center. Árið 1999 sameinuðust Exxon og Mobil (áður Standard Oil of New York) og mynduðu ExxonMobil.
Kærleiksboðberarnir

Kærleiksboðberarnir (latína: "Missionariarum a Caritate") eða Teresusystur eru rómversk-kaþólsk trúarregla stofnuð í Kalkútta árið 1950 af albönsku nunnunni Anjezë Gonxhe Bojaxhiu, sem er betur þekkt sem móðir Teresa. Meðlimir reglunnar taka fjögur heit, um skírlífi, fátækt, hlýðni og að veita „þeim fátækustu hinna fátæku“ ókeypis þjónustu. Reglan fæst einkum við þjónustu við flóttamenn, fyrrum vændiskonur, geðsjúka, veik börn, yfirgefin börn, holdsveika, eyðnisjúka og sjúka á batavegi. Samtökin reka 19 heimili í Kolkata auk skóla fyrir götubörn, holdsveikranýlendu og munaðarleysingjahæla. Reglan er með starfsemi út um allan heim. Prestaregla var stofnuð innan reglunnar árið 1984. Eftir lát móður Teresu 1997 tók hin indverska Nirmala Joshi við. Núverandi höfuð reglunnar er Mary Prema Pierick frá Þýskalandi.
Fyrsta orrustan um Middlewich

Fyrsta orrustan um Middlewich var orrusta í Ensku borgarastyrjöldinni sem átti sér stað við bæinn Middlewich í Cheshire á Englandi 13. mars 1643. Átökin urðu milli fulltrúa þingsins, William Brereton, og fulltrúa konungs Thomas Aston. Brereton hafði fengið menn til að ganga í þingherinn gegn vilja aðalsmanna, en stuðningsmenn konungs höfðu meirihluta í Cheshire. Cheshire var hernaðarlega mikilvægt bæði vegna vegarins norður eftir landinu og vegna hafnarinnar í Chester þar sem konungur gæti flutt her sinn á Írlandi til Englands. Fulltrúi konungs, Aston, fyrirskipaði upptöku vopna og verja hjá þeim mönnum sem gengið höfðu í þingherinn árið 1642. Í janúar 1643 sendi þingið liðsauka til Cheshire en konungur sendi Aston þangað með herdeildir til að verja sýsluna. Til átaka kom við bæinn Nantwich 28. janúar. Konungssinnar flúðu þá af hólmi og þingherinn náði Nantwich. Vandamál Astons var meðal annars að aðrir foringjar konungssinna í Cheshire vildu ekki gangast undir hans stjórn. Konungsherinn var því margklofinn.

Þann 10. mars setti Aston upp búðir í Middlewich. Morguninn 13. mars réðist Brereton á konungsherinn. Orrustan fór fram umhverfis Kirkju heilags Mikaels og allra engla í Middlewich þar sem þingherinn sótti að konungssinnum frá þremur hliðum. Þinghernum barst síðan liðsauki frá Nantwich um morguninn. Aston gekk illa að skipa her sínum sem óttaðist átök við þingherinn. Í bardaganum varð hann viðskila við riddaraliðið. Þingherinn náði kirkjunni og tók þar til fanga marga foringja konungssinna, 400 fótgönguliða, vopn fyrir 500 menn, tvær tunnur af eldspýtum, fjórar tunnur af byssupúðri og tvær fallbyssur.

Aston barðist áfram í konungshernum en var handtekinn þegar hann sneri aftur til Cheshire 1645 og lést árið eftir í fangelsi. Brereton hélt áfram að leggja Cheshire undir sig. Hann náði Chester á sitt vald eftir margra mánaða umsátur í febrúar 1646.
Þríríkjastríðin

Þríríkjastríðin eða bresku borgarastríðin er heiti á mörgum tengdum átökum sem áttu sér stað í Englandi, Skotlandi og Írlandi frá 1639 til 1651. Fyrst þessara átaka voru Biskupastríðin 1639 og 1640. Í kjölfarið á þeim hófst Enska borgarastyrjöldin (1642-1651), Skoska borgarastyrjöldin (1644-1645) og Írsku bandalagsstríðin (1641-1653). Átökin stóðu í raun allt til endurreisnar konungdæmis í Englandi árið 1660.

Orsök þessara styrjalda var flókið samspil trúarlegra og stjórnarfarslegra átakaþátta. Meðal þess sem deilt var um var hvort konungur ætti að ráða því hvernig trúarlífi væri háttað í ríkinu eða hvort hver einstaklingur ætti það við samvisku sína, og að hvaða marki þingið takmarkaði völd konungs, sérstaklega heimildir hans til skattheimtu og stríðsreksturs. Að auki snerust stríðin um það að hvaða marki Írland og Skotland gætu staðið sjálfstæð gagnvart miðstöð valdsins í London. Sigur enska þingsins varð til þess að þingbundin konungsstjórn var ríkjandi og miðstöð valdsins í London óskoruð.

Hliðstæð átök áttu sér stað víða í Evrópu á sama tíma, eins og Fronde í Frakklandi (1648-1653), Uppreisn Hollands (1568-1648) og Uppreisn Portúgals (1640-1668) gegn yfirráðum Spánar.
Markmál

Í þýðingum er markmál tungumálið sem þýtt er yfir á og því andstæðan við frummál, þ.e. tungumálið sem þýtt er af.
Waffen SS

Waffen-SS var hernaðar vængur "SS" sveitar Nasista flokksins. Sveitirnar voru samansettar af mönnum frá Þýskalandi og sjálfboðaliðum frá bæði hernumdum og óhernumdum löndum.
Hjálmþés saga og Ölvis

Hjálmþés saga og Ölvis er íslensk fornaldarsaga eða ævintýri. Margar vísur eru í sögunni.

Efni sögunnar.

Hjálmþér Ingason er kóngssonur en Ölvir Herrauðsson er fósturbróðir (og síðan fóstbróðir) hans. Stjúpmóðir Hjálmþés, Lúða, er fögur en svikul. Reynir hún að tæla Hjálmþé og leggur til að hann grandi Inga til þess að geta sængað hjá sér í friði. Hjálmþér reiðist og slær Lúðu. Girnd Lúðu breytist í hefndarþorsta og hún sendir bróður sínum Hjálmþé (og fóstbróður hans) með göldrum. Þeim er bjargað af konunni Skinnhúfu sem segir þeim frá sverðinu Snarvendli. Snarvendill er í umsjá finngálknsins Vargeisu sem heimtar koss að launum. Hjálmþé tekst að fá sverðið frá Vargeisu. Lúða hefur ekki fyrirgefið stjúpsyninum pústurinn og bölvar Hjálmþé þegar þau hittast næst. Álög hans eru að hvergi kyrr þola fyrr en hann sér Hervöru Hundingsdóttur, en faðir hennar er mjög hættulegur og göldróttur. Hervör býr í turni og afleiðingar þess að fara á fund hennar alvarlegar. Hjálmþér og Ölvir taka þriðja fóstbróður með í förinni þeim til aðstoðar en hann er þrællinn Hörður.

Undir lok sögunnar kemur í ljós að Skinnhúfa, Vargeisa og Hörður hafa öll verið undir álögum Lúðu. Þau eru systkinin Hildisif Ptólómeusdóttir (Skinnhúfa), Álsól Ptólómeusdóttir (Vargeisa) og Hringur Ptólómeusson (Hörður).
Mjólkuróþol

Mjólkuróþol (eða mjólkursykuróþol) er kvilli sem hrjáir sumt fólk sökum þess að líkami þeirra framleiðir of lítið eða ekkert af laktasa, sem er prótín sem brýtur niður mjólkursykur.

Mjólkursykurinn fer því alveg, eða að hluta til, ómeltur í gegnum meltingarveginn og niður í ristilinn þar sem ristilgerlar nýta hann með tilheyrandi gerjun og loftmyndun. Þetta veldur uppþembu, magaverkjum, vindverkjum og jafnvel magakrömpum og niðurgangi. Einkennin geta verið svipuð einkennum mjólkurofnæmis, en verða aldrei eins alvarleg.

Einstaklingar með mjólkuróþol fá það frekar seinna á ævinni og oftast gerist það þannig að smátt og smátt fer framleiðsla laktasa minnkandi. Einnig er mjög misjafnt eftir kynþáttum hversu algengt mjólkuróþol er, sem eflaust er tengt erfðum. Í vestrænum löndum er tíðnin um 5-10%, en víða í Asíu, Afríku, Suður-Ameríku og meðal amerískra indjána getur tíðnin orðið hátt í 100% hjá fullorðnum einstaklingum.

Þegar um óþol er að ræða versna einkennin því meira sem neytt er af fæðunni og sumir þola hana ágætlega í litlu magni. Einstaklingar með mjólkursykuróþol þola stundum betur sýrðar mjólkurvörur, þar sem bakteríur sem bætt er út í slíkar vörur brjóta niður mjólkursykurinn að hluta.

Rannsóknir sýna að hæfileikinn til að framleiða laktasa kom fram fyrir nokkur þúsund árum, fyrstu íbúar Evrópu voru með mjólkuróþol en síðari kynslóðir fóru að framleiða laktasa.

Úrráð.

Hægt er að fá fæðubótarefni í apótekum og heilsuvörubúðum sem hjálpa líkamanum að brjóta niður mjólkursykur og geta því einstaklingar með mjólkuróþol nýtt sér þetta til aðstoðar.

Á Íslandi eru það Lactasin og Lactase sem fást án lyfseðils í apótekum. Þau á að taka samhliða neyslu mjólkurvarnings. Heilsuvörubúðir selja álíka vörur.
Rifjasmári

Trifolium thalii

er smárategund sem var lýst af Dominique Villars. "Trifolium thalii" er í ertublómaætt. Engar undirtegundir eru skráðar í Catalogue of Life.

Litningatalan er 2n = 16.

Útbreiðsla.

Rifjasmári er útbreiddur í Ölpunum yfir Dauphiné upp til Tyrol. Hann vex einnig í spænsku fjöllunum, í Pírenneafjöllum og Appenníafjöllum upp í 2400 metra hæð.
Yorkshire Dales-þjóðgarðurinn

Yorkshire Dales-þjóðgarðurinn er þjóðgarður við Pennínafjöll í Norður-Yorkshire, Englandi, sem var stofnaður árið 1954. Svæðið samansstendur af hæðum og dölum (kallaðir dale). Stærð þjóðgarðsins er 2.178 km2 og er hæsti punkturinn 736 metrar (Whernside). Eitt mesta hellasvæði á Englandi er í Yorkshire Dales. Um 20.000 manns búa innan þjóðgarðsins sem var stækkaður árið 2016 um 24%. Rétt vestur af þjóðgarðinum er þjóðgarðurinn Lake District.
Grásmári

Trifolium canescens er smári sem var lýst af Carl Ludwig von Willdenow. "Trifolium canescens" er í ertublómaætt. IUCN skráir tegundina sem kröftuga. Engin undirtegund er skráð í Catalogue of Life.
Rysy

Rysy er fjall í Tatra-fjöllum á mörkum Slóvakíu og Póllands. Fjallið hefur þrjá tinda og er sá hæsti 2.503 metrar. Norðvesturtindurinn er hæsti punktur Póllands (2.499 m) tveir eru í Slóvakíu. Fyrsta þekkta ganga á fjallið varð árið 1840.
Purpurasmári

Purpurasmári eða Blóðsmári ("Trifolium rubens")

er smári sem var lýst af Carl von Linné. Samkvæmt Catalogue of Life og Dyntaxa er hann í ertublómaætt. Hann er slæðingur í Svíþjóð en fjölgar sér ekki. Engar undirtegundir eru skráðar í Catalogue of Life.

Lýsing.

Purpurasmári er meðalhár (50 - 70 sm) með purpurarauð blóm í aflöngum kollum. Ljósblágræn blöð, sagtennt, lítið eitt hærð.

Hann er ættaður frá Alpafjöllum en hefur ekki reynst sérstaklega harðger hér á landi, en getur verið ágætur á suðurlandi.
Broddsmári

Broddsmári eða Trifolium variegatum. er smári sem var lýst af John Torrey og Asa Gray. Hann er ættaður frá vesturhluta Norður Ameríku, frá suður Alaska og British Columbia til Baja California, þar sem han vex í margskonar búsvæðum.

Lýsing.

"Trifolium variegatum" er breytileg tegund, með margs konar lagi. Hann er einær eða stundum fjölær, ýmist jarðlægur eða uppréttur, þunnur eða gildur en yfirleitt hárlaus. Blöðin samanstanda yfirleitt af þremur smáblöðum af misjafnri lögun, með sagtenntum jaðri.

Blómskipunin er ýmist eitt eða fleiri blóm í klasa yfir 2 sm breiður. Við grunninn eru samvaxnar reifar af stoðblöðum. Hvert blóm er með bikar af bikarblöðum sem mjókka í bursthár í endann. Krónublöðin eru yfirleitt rauðleit og yfirleitt hvítlei í endann.
Argir

Argir er þéttbýlisstaður á Streymoy, sunnan við Tórshavn. Argir sameinaðist Tórshavn árið 1997 en Sandá skilur byggðirnar að. Íbúar árið 2015 voru 2006 manns. Sjávarsafn Færeyja er meðal annars þar; Føroya Sjósavn. Íþróttafélög eru fótbolti; Argja Bóltfelag (AB) og róðrarfélagið Argja Róðrarfelag. Argir er líklega skylt írska orðinu "airge" sem þýðir sumarbithagi.
Miðvágur

Miðvágur er þorp á eyjunni Vágar í Færeyjum og hluti af sveitarfélaginu Vágur. Íbúar eru 1.035 (2014). Fiskiðnaður er helsta atvinnugreinin.

Í kirkjugarðinum í liggja breskir hermenn sem létust í seinni heimsstyrjöld. En það er stríðssafn í bænum. Fornt torfhús; "Kálvalíð" er í Miðvági og er það sennilega frá miðöldum. Í dag er það safn.

Miðvágur, Sandavágur og Sørvágur deila sumarhátíðinni "vestanstevna" í júlí sem svipar til Ólafsvöku.

Knattspyrnufélagið MB (Miðvágs Bóltfelag) og róðrarfélagið Miðvágs Róðrarfelag eru helstu íþróttafélögin.
Gunnar G. Schram

Gunn­ar G. Schram (20. febrúar 1931- 29. ágúst 2004) var laga­pró­fess­or við Háskóla Íslands og fyrr­ver­andi alþing­ismaður.

Gunnar fæddist á Akureyri og lauk stúdentsprófi frá Menntaskólanum á Akureyri árið 1950 og lög­fræðiprófi frá Há­skóla Íslands árið 1956. Hann stundaði framhaldsnám í þjóðarétti við Max Planck-stofn­un­ina í Heidel­berg í Þýskalandi 1957–1958 og við Cambridge-háskóla í Englandi, Sidney Sus­sex Col­l­e­ge 1958-1960. Hann lauk doktors­prófi í þjóðarétti við Cambridge árið 1961.

Gunnar varð lektor við lagadeild Háskóla Íslands árið 1970 og var skipaður prófessor árið 1974, starfi sem hann gegndi til ársins 2001. Gunn­ar var einnig blaðamaður á Morg­un­blaðinu á há­skóla­ár­un­um og frá 1956-1957. Hann var rit­stjóri Vís­is 1961-1966. Gunn­ar réðst til starfa í ut­an­rík­is­ráðuneyt­inu1966 þar sem hann var deild­ar­stjóri ásamt því að vera ráðunaut­ur í þjóðarétti. Hann var ráðunaut­ur stjórn­ar­skrár­nefnd­ar 1975-1983. Gunn­ar var kjör­inn alþing­ismaður fyr­ir Sjálf­stæðis­flokk­inn í Reykja­nes­kjör­dæmi 1983-1987 og varaþingmaður 1987-1991.
Naflagras

Naflagras ("Koenigia islandica") er einær jurt sem var lýst af Carl von Linné. Naflagras er í Polygonaceae. Engar undirtegundir eru skráðar í Catalogue of Life.

Útbreiðsla og búsvæði.

Búsvæði tegundarinnar er í votlendi á fjöllum (mýrar, strendur, snjódældir). Hún er í Norður Evrópu (Ísland, Noregi, Svíþjóð, Finnlandi og norðurhluta Bretlands), Norður Ameríku ( Alta., B.C., Man., Nfld. and Labr. (Labr.), N.W.T., Nunavut, Ont., Que., Yukon; Alaska, Colo., Mont., Utah, Wyo), Grænlandi, Suður Ameríku (Argentínu og Chile), og austur Asíu.

Samkvæmt finnska "rödlistan" er tegundin í útrýmingarhættu Finnlandi. Tegundin er ekki í útrýmingarhættu í Svíþjóð, eða Noregi.

Naflagras er algengt á Íslandi.
Able Archer 83

Able Archer 83 var heræfing herafla Atlantshafsbandalagsins í Vestur-Evrópu frá 7. til 11. nóvember 1983. Æfingunni var stýrt frá Supreme Headquarters Allied Powers Europe í Casteau í Belgíu. Öll herfylki NATO í Vestur-Evrópu tóku þátt. Able Archer-heræfingar voru haldnar árlega en af ýmsum ástæðum var æfingin 1983 talin sérstök ógnun við Sovétríkin. Sumir sagnfræðingar hafa haldið því fram að Able Archer 83 hafi verið það næsta sem heimurinn hafi komist kjarnorkustyrjöld frá Kúbudeilunni 1962. Þetta er þó umdeild ályktun.

Ástæður þess að Able Archer 83 varð jafnafdrifarík og raun bar vitni voru margar. Ronald Reagan varð Bandaríkjaforseti 1981 og málflutningur hans gagnvart Sovétríkjunum var mun herskárri en fyrirrennara hans. Sama ár hleyptu leyniþjónusturnar KGB og GRU RJAN-njósnaáætluninni af stokkunum sem fólst í því að reyna að komast að því hvort Bandaríkjamenn ætluðu sér að gera kjarnorkuárás. Á sama tíma hertu Bandaríkjamenn á vopnakapphlaupinu og stunduðu sálfræðihernað með því að senda kafbáta og flugvélar ítrekað inn á áhrifasvæði Sovétmanna. Auk þess var áætlað að koma fyrir meðaldrægum bandarískum Pershing II-kjarnaflaugum í Vestur-Þýskalandi 1983 sem Sovétmönnum stóð sérstök ógn af þar sem þeir töldu þær gefa vesturveldunum tækifæri til kjarnorkuárásar að fyrra bragði. Spennan milli risaveldanna jókst enn þegar farþegavélin Korean Airlines-flug 007 var skotin niður yfir Japanshafi í september.

Heræfingin sjálf fól í sér ýmsar nýjungar sem gerðu hana raunsærri en fyrri æfingar, eins og notkun dulkóðaðra samskiptaleiða, talstöðvarbann og þátttöku evrópskra stjórnarleiðtoga. Allt fékk þetta ýmsa háttsetta aðila í Sovétríkjunum til að álykta að æfingin væri í raun herbragð til að fela undirbúning fyrir kjarnorkuárás að fyrra bragði. Sovétmenn settu því kjarnorkuflaugar sínar og flugheri í Póllandi og Austur-Þýskalandi í viðbragðsstöðu. Ótti Sovétmanna við innrás tók enda þegar æfingunni lauk 11. nóvember.

Able Archer 83 myndar sögulegan bakgrunn þýsku sjónvarpsþáttaraðarinnar "Þýskaland '83" frá 2015.
Meinafræði

Meinafræði (eða sjúkdómafræði) er undirgrein líffræðinnar og sérgrein innan læknisfræði sem fæst við rannsóknir á orsökum sjúkdóma og annarra kvilla. Þeir sem leggja stund á greinina kallast meinafræðingar.

Meinafræðin sem sérgrein innan læknisfræði tekur að öllu jöfnu 4-5 ár í sérfræðinámi erlendis. Réttarmeinafræðingar kryfja lík þar sem aðdragandi andláts er óljós, eða hefur borið að með voveiflegum hætti. Þeir vinna náið með rannsóknarlögreglu. Nám þeirra tekur eitt ár til viðbótar við sérfræðinámið.

Við sjúkdómsgreiningu leita meinafræðingar að stórum og smáum breytingum í útliti fruma og vefja og breytingum í efnasamsetningu blóðs.
Larix griffithii

Larix griffithii, er tegund af lerki, ættað úr austur Himalajafjöllum í austur Nepal, Sikkim, vestur Bhutan og suðvestur Kína (Xizang), og vex yfirleitt í 3000–4100 m hæð.

Þetta er meðalstórt lauffellandi barrtré, um 20–25 m hátt, með stofn að 0.8 m í þvermál. Krónan er mjó-keilulaga; megingreinar eru láréttar til uppsveigðar, hliðargreinar/ smágreinar eru hangandi frá þeim. Sprotarnir eru tveggja gerða (dimorphic), með vöxt skiftan í; langa sprota (yfirleitt um 10 – 50 sm langir) og með nokkur brum, og stutta sprota (einungis 1 – 2 mm langir) með aðeins einu brumi. Blöðin eru nálarlaga, ljós-blágræn, 2 til 4 sm löng; Þau verða skærgul til rauðgul fyrir lauffall á haustin og skilja eftir föl-gulbrúna sprotana bera fram á næsta vor.

Könglarnir eru uppréttir, egg- til keilulaga, 4-7.5 sm langir, með 50-100 köngulhreistur, hvert með löngum útstæðum og aftursveigðum stoðblöðum; þeir eru dökk purpuralitir á meðan þeir eru óþroskaðir, og verða dökkbrúnir og opnast til að sleppa fræjunum við þroska, 5–7 mánuðum eftir frjóvgun. Gamlir könglar haldast oft á trjánum í mörg ár, verða þá dauf grásvartir.

Það er stundum kallað "Himalayan larch", sem veldur ruglingi við "Larix himalaica", sem aftur á móti kallast "Langtang larch".

Samnefni eru til dæmis "Abies griffithiana" og "Larix griffithiana" .

Undirtegundir.

Tegundin skiftist í eftirfarandi undirtegundir:

Tré frá norðausturhluta útbreiðslusvæðisins í austur Bhutan og Xizang hafa nýlega verið aðgreind sem "Larix kongboensis" (Mill 1999); þau (L. kongb.) eru með smærri köngla; 3 til 5 sm langa. Sú aðgreining hefur verið samþykkt af "Flora of China" en ekki víða annarsstaðar.
Tjørnuvík

Tjørnuvík er þorp á Straumey í Færeyjum. Fornleifagröftur hefur leitt það í ljós að það er ein elst byggð í eyjunum. Staðurinn er vinsæl fyrir útsýni sitt en úti fyrir hafi standa drangarnir Risinn og Kellingin. Tjörnuvík er gamall kirkjustaður. Íbúar voru 54 árið 2015.

Heimild.

Færeyska Wikipedia -Tjørnuvík. Skoðað 19. apríl, 2017
Ólífubandalagið

Ólífubandalagið (ítalska: "L'Ulivo") var heiti á kosningabandalagi vinstri- og miðjuflokka á Ítalíu frá 1995 til 2007. Bandalagið sigraði þingkosningarnar 1996 en tapaði fyrir Húsi frelsisins, kosningabandalagi hægriflokkanna undir forystu Silvio Berlusconi árið 2001. Romano Prodi var leiðtogi Ólífubandalagsins frá 1995 til 1998 þegar Endurreisti kommúnistaflokkurinn ákvað að draga stuðning sinn við stjórnina til baka. Massimo d'Alema myndaði þá nýja ríkisstjórn sem kommúnistar samþykktu að verja falli. Fyrir kosningarnar 2001 var Francesco Rutelli valinn sem leiðtogi bandalagsins. Fyrir kosningarnar 2006 tókst Prodi að sannfæra aðildarflokka Ólífubandalagsins um að bjóða fram sameiginlegan lista. Eftir kosningar náðu vinstri- og miðjuflokkarnir með aðild kommúnista naumum meirihluta og Prodi varð aftur forsætisráðherra. Árið 2007 stóðu hann og fleiri flokksleiðtogar Ólífubandalagsins fyrir stofnun Ítalska demókrataflokksins á grunni Ólífubandalagsins. Önnur ríkisstjórn Prodis var felld með vantrausti í öldungadeild ítalska þingsins í desember 2008.
Miðfrumlífsöld

Miðfrumlífsöld er jarðsögulegt tímabil sem nær frá því fyrir 1.600 milljón árum til 1.000 milljón ára. Þetta er annað tímabil frumlífsaldar. Frá þessum tíma höfum við nokkuð góða hugmynd um þau meginlönd sem til voru.

Helstu viðburðir þessa tímabils eru uppbrot risameginlandsins Kólumbíu, myndun risameginlandsins Ródiníu og upphaf kynæxlunar lífvera. Þetta var blómaskeið strómatólíta.
Larix x czekanowskii

Larix × czekanowskii er blendingstegund af lerki, á milli Síberíulerkis ("Larix sibirica") og Dáríulerkis ("Larix gmelinii").

Lýsing.

"Larix × czekanowskii" kemur fyrir þar sem svæði þeirra tveggja mætast í mið- Síberíu. Það er millistig á milli foreldra sinna að öllu leyti.
Besta fáanlega tækni

Besta fáanlega tækni er framleiðsluaðferð og tækjakostur sem beitt er til að lágmarka mengun og myndun úrgangs með sem bestum árangri. Hugtakið er notað í löggjöf um mengunarvarnir.

Í íslenskum lögum er hugtakið skilgreint í reglugerð nr. 920/2016 um brennisteinsdíoxíð, köfnunarefnisdíoxíð og köfnunarefnisoxíð, bensen, kolsýring, svifryk og blý í andrúmsloftinu, styrk ósons við yfirborð jarðar og um upplýsingar til almennings.
Stéphane Udry

Stéphane Udry (f. 1961) er svissneskur stjörnufræðingur sem starfar við Stjörnuathugunarstöðina í Genf. Hann hefur einkum fengist við leit að reikistjörnum utan sólkerfisins. Hann og teymi undir hans stjórn uppgötvuðu lífvænlega reikistjörnu, Gliese 581d, í lífvænlega belti stjörnunnar Gliese 581, í um 20 ljósára fjarlægð, í stjörnumerkinu Voginni. Hann leiddi líka teymið sem uppgötvaði aðra lífvænlega reikistjörnu, HD 85512 b.
Hraðvagn

Hraðvagn er almenningsvagn sem hefur aukna flutningsgetu og áreiðanleika miðað við hefðbundinn almenningsvagn. Til að ná slíku fram er notast við liðvagna sem aka á sérakreinum, fá forgang á gatnamótum, notast við upphækkaðar biðstöðvar þar sem gengið er beint inn í vagninn, og selja ekki aðgöngumiða í vagninum til að draga úr töfum. Önnur hönnunaratriði sem eru gjarnan viðhöfð eru gæðabiðstöðvar með rennihurðum og rafrænum upplýsingaskiltum, afkastamiklir vagnar sem eru færir um mýkri akstur og fáar vel kynntar leiðir. Með rafknúnum vögnum sem ganga á gúmmíhjólum í stað hefðbundinna dekkja verður upplifunin enn nær léttlestum. Markmiðið er að ná hluta af kostum neðanjarðarlesta eða léttlesta með mun minni kostnaði.

Fyrsta hraðvagnakerfið var Rede Integrada de Transporte í Curitiba í Brasilíu sem hóf starfsemi árið 1974. Í nóvember 2016 höfðu 207 borgir tekið upp hraðvagnakerfi, flestar í Suður-Ameríku. Lengsta hraðvagnakerfi heims er TransJakarta í Indónesíu sem er samtals 210 km að lengd.

Í umræðum um fyrirhugaða Borgarlínu á Höfuðborgarsvæðinu hafa kostir hraðvagnakerfis verið bornir saman við kosti léttlestarkerfis.
Warren McCulloch

Warren Sturgis McCulloch (16. nóvember 1899 – 24. september 1969) var bandarískur tauga- og stýrifræðingur sem er þekktastur fyrir að hafa skrifað ásamt Walter Pitts „A logical calculus of the ideas immanent in nervous activity“ sem út kom 1943 en það rit er talið fyrsta vísindaritið sem fjallar um gervigreind.